google/wiki40b huggingface dataset:
צ'ארלס רוברטס סווארט

ביוגרפיה

סווארט נולד ב-5 בדצמבר 1894 בחוות מורגנצון, במחוז וינבורג ברפובליקה הבורית מדינת אורנג' החופשית (שהפכה לקולוניה בריטית בשנת 1902 ולפרובינציה באיחוד דרום אפריקה בשנת 1910).  סווארט היה השלישי מבין ששת ילדיהם של הרמאנוס ברנארדוס סווארט ואלטה קתרינה רוברטס. מלחמת הבורים השנייה פרצה כשהיה בן חמש שנים, ובמהלכה שהה עם אמו ואחיו במחנה ריכוז בווינבורג. אביו נפצע ונשבה על ידי הבריטים במהלך קרב פרדברג, ונותר שבוי עד תום המלחמה.
בגיל 7 החל ללמוד בבית ספר ממשלתי בווינבורג, אולם לאחר מכן עבר לבית ספר שהוקם על ידי הקהילה האפריקאנרית בתגובה למדיניות האנגליפיקציה בבתי הספר הממשלתיים של אלפרד מילנר. בסופו של דבר בתי הספר התאחדו וסווארט השלים את לימודיו בגיל 13. בשנת 1914 החל לעסוק בעריכת דין. הוא שהה תקופה קצרה בהוליווד, שם השתתף בסרטים אילמים.
בשנת 1923 נבחר לפרלמנט מטעם ליידיברנד, וייצג את המקום עד לשנת 1938. במהלך תקופה זו הפך למנהיג המפלגה הלאומית במדינת אורנג' החופשית ובשנת 1939 נבחר לפרלמנט כנציג וינבורג. בשנת 1948, עם ניצחונה של המפלגה הלאומית בבחירות הכלליות, מונה סווארט לתפקיד שר המשפטים, והיה אחראי לחקיקה שחיזקה את סמכויות המשטרה במאבקה נגד פעילות נגד מדיניות האפרטהייד. בין 1949–1950 שימש גם כשר החינוך, האמנות והמדע, ובשנת 1958 שימש כראש הממשלה בפועל.
בשנת 1960 התמנה סווארט למושל כללי של איחוד דרום אפריקה. כמו קודמו בתפקיד סירב אף הוא להישבע אמונים למלכה אליזבת השנייה וללבוש את התלבושת הייצוגית של נציגיה. במשאל עם שנערך בהמשך אותה שנה תמך רוב קטן של המצביעים הלבנים בכינון רפובליקה. כך, בשנת 1961, לאחר שחתם על החוקה הראשונה של הרפובליקה, ביקש סווארט ממלכת אנגליה לשחררו מתפקידו, והפרלמנט בחר בו כנשיאה הראשון של הרפובליקה, תפקיד ראש מדינה ייצוגי בעיקרו, שבא תחת תפקיד המושל הכללי. למרות שנבחר לכהונה בת שבע שנים, סווארט פרש במאי 1967 לאחר שכיהן שש שנים בתפקיד.
שנות ה-60 של המאה ה-12

אירועים בולטים בעולם

פרק זה לוקה בחסר. אנא תרמו לוויקיפדיה והשלימו אותו.

כלכלה

פרק זה לוקה בחסר. אנא תרמו לוויקיפדיה והשלימו אותו.

אסונות

פרק זה לוקה בחסר. אנא תרמו לוויקיפדיה והשלימו אותו.

התנקשויות, חיסולים, וניסיונות התנקשות

פרק זה לוקה בחסר. אנא תרמו לוויקיפדיה והשלימו אותו.

מדע וטכנולוגיה

פרק זה לוקה בחסר. אנא תרמו לוויקיפדיה והשלימו אותו.

תרבות פופולרית

פרק זה לוקה בחסר. אנא תרמו לוויקיפדיה והשלימו אותו.

אישים בולטים

פרק זה לוקה בחסר. אנא תרמו לוויקיפדיה והשלימו אותו.
יוהאן מיקו

קריירת מועדונים

מיקו נולד בעיר קאן, וגדל במחלקת הנוער של הקבוצה המקומית AS קאן. אחרי שהתקדם לקבוצה הבוגרת, מיקו קיבל את תפקיד עושה המשחק של קבוצתו לאחר מכירתו של זינאדין זידאן לבורדו. הוא סייע רבות לקבוצתו להעפיל לליגת המשנה הצרפתית בכדורגל בשנת 1993, ואף להעפיל בעונה שלאחר מכן לגביע אופ"א. ב-1996, כמו זידאן, מיקו הצטרף לשורות בורדו. שנתיים לאחר מכן, בעונת 1998–1999, הוא לקח חלק משמעותי מאוד בזכייתה של בורדו בליגת העל הצרפתית, וגם עזר לה להעפיל בעונה שבעקבותיה לשלב הבתים השני במסגרת ליגת האלופות. בקיץ 2000, מיקו עזב את צרפת לאיטליה, לאחר שחתם במדי פארמה, בשורותיה שיחק במשך שנתיים ואף זכה בגביע האיטלקי לעונת 2001–2002. לאחר עונה זו, מיקו עבר לגרמניה, עת חתם במדי ורדר ברמן. בגרמניה, מיקו זכה להצלחה קבוצתית מרובה במהלך ארבע השנים בהן שיחק שם, כאשר השיא היה זכייה בדאבל הגרמני ב-2004. במהלך העונה הזו, כבש 10 שערים שהיוו שיא כיבושים משותף עבור קשר בתחרות, יחד עם קשרה של באייר לברקוזן ברנד שניידר. ביוני 2006, בגיל 32, שב מיקו לצרפת, והצטרף מחדש לבורדו. כבר במשחק החזרה שלו, כבש את השער היחיד והמנצח במשחק הליגה מול לוריין. במהרה חזר להיות שחקן המפתח במועדונו החדש-ישן, וזכה עם קבוצתו בגביע הליגה הצרפתית ב-2007. על אף שבעונה שלאחר מכן, בורדו המשיכה להוות חלק מצמרת הליגה הצרפתית, ב-10 במאי 2008, מאמנו דאז לורן בלאן, הכריז שחוזהו של מיקו בקבוצה לא יחודש, ולכן פרש ממשחק פעיל.

קריירה בינלאומית

אף על פי שזומן רבות במהלך הקריירה לסגל הנבחרת הצרפתית, מיקו לא הצליח לקנות לעצמו מקום מהותי בהרכב, עקב ששיחק בעמדה זהה לזו של זינאדין זידאן. לאחר האליפות המרשימה שזכה יחד עם בורדו, מיקו זכה בזימון בכורה לנבחרת, כאשר ערך את הופעת הבכורה שלו ב-17 באוגוסט 1999, במהלך משחק ידידות מול צפון אירלנד. הוא היה חלק מסגל הנבחרת הצרפתית לטורניר הגמר של יורו 2000, אך שותף רק במשחק אחד מתוך השישה של נבחרתו בטורניר, במשחק חסר חשיבות מול הולנד בשלב הבתים. הוא נכלל גם בסגל נבחרת צרפת למונדיאל 2002. מיקו שיחק סך הכל 17 משחקים עבור מולדתו, וכבש שער אחד בלבד.
דיוויזיית הצנחנים השלישית (ורמאכט)

היסטוריה

הדיוויזיה הוקמה ב-13 בספטמבר 1943 מאלמנטים של דיוויזיות הצנחנים ה-1 וה-2, והועמדה תחת פיקוד ולטר בארנטין. ב-10 ביוני 1944 הגיעו כוחות הדיוויזיה לנורמנדי, ולחמו שם כחלק מקורפוס הצנחנים ה-2 במסרת הארמייה השביעית, תוך שהם גורמים אבידות כבדות לכוחות בעלות הברית. בספטמבר 1944 לחמו כוחות הדיוויזיה בהולנד במהלך מבצע מרקט גארדן ובגרמניה בקרב על יער הירטגן, ובמהלך הקרב על הבליטה לחמה הדיוויזיה כחלק מקורפוס הפאנצר אס אס ה-1 במסגרת ארמיית הפאנצר השישית. לאחר מכן לחמה הדיוויזיה בקרבות בגרמניה כחלק מארמיית הפאנצר השישית, וב-15 באפריל 1945 נכנעו כוחות הדיוויזיה בכיס הרוהר.
הייוורד (קליפורניה)

היסטוריה

ההתיישבות האנושית באזור קיימת למעלה מ-4,000 שנים. לפני בוא האירופאים, התגוררו בסביבה זו אינדיאנים רבים. בשנת 1852 נפתח מלון דרכים באזור, ותחנת דואר נפתחה בשנת 1860. בשנת 1876 התבססה התיישבות קבע באזור. הכלכלה המקומית התפתחה בסוף המאה ה-19 כתוצאה מחקלאות ומתיירות. גידולים מקומיים בולטים היו עגבניות, תפוחי אדמה, אפרסקים, דובדבנים ומשמשים. 
בשנים שקדמו למלחמת העולם השנייה, התגוררו בהייוורד כאמריקאים רבים ממוצא יפני. תושבים אלו נעצרו בסופו של דבר במסגרת כליאת היפנים בארצות הברית. בתקופה זו נפתחו מפעלים צבאיים רבים אשר יצרו מקומות תעסוקה לתושבי העיר.
גורקה אירייסוס

קריירת מועדונים

אירייסוס נולד בפמפלונה, שבקהילה האוטונומית של נווארה. הוא התחיל את הקריירה שלו במחלקת הנוער של צ'נטראה המקומית. את קריירת הבוגרים שלו החל אירייסוס בבסקוניה, המשמשת כקבוצת בת לאתלטיק בילבאו, בה ערך את הופעת הבכורה שלו בגיל 18 ושימש כשוער הראשון. לאחר עונה בקבוצה, קודם אירייסוס לבילבאו אתלטיק - קבוצת בת נוספת של בילבאו, ששיחקה בליגה השנייה. אירייסוס לא זכה לשחק בבילבאו אתלטיק והושאל לגרניקה מהליגה השלישית, שרכשה אותו בסיום העונה. לאחר שהצטיין בגרניקה, נרכש אירייסוס על ידי אספניול ושיחק במשך שתי עונות בקבוצת הבת של המועדון. בעונת 2004/2005 הושאל לאייבר שהייתה באותם ימים בליגה השנייה. לאחר שחזר מההשאלה, אירייסוס החל לשחק בקבוצה הראשונה של אספניול כשוער השני אחרי קרלוס קאמני, ופתח בהרכב כשאספניול העפילה לגמר גביע אופ"א 2007, שם נוצחה בדו-קרב בעיטות עונשין לסביליה. ב-7 באוגוסט 2007, אירייסוס חתם באתלטיק בילבאו תמורת 4.6 מיליון יורו. הפעם הוא הוחתם כשוער הראשון בקבוצה. אולם, פציעה קשה גרמה לכך שאת מקומו בהרכב (ואת מספר חולצתו) תפס ארמנדו, השוער הוותיק. לאחר שהתאושש מפציעתו, חזר להיות השוער הראשון של קבוצתו, עלה עמה לגמר הליגה האירופית 2012, שם הפסידה הקבוצה 0–3 לאתלטיקו מדריד. בעונת 2014/2015 סייע לקבוצתו להגיע לגמר הגביע הספרדי, ובהמשך לזכות בסופר קאפ הספרדי. תואר זה היה היחיד בו זכתה אתלטיק בילבאו ב-32 השנים האחרונות. בעונת 2016/2017 היה אירייסוס קפטן הקבוצה.
ב-14 ביוני 2017 חתם בז'ירונה שעלתה מהליגה השנייה לליגה הראשונה.
מתחם אנרג'י

מתחם אנרג'י הוא מתחם הכולל משרדים ומרכז מסחרי בחדרה. המתחם נמצא בבעלות חברת "אמירי גן".

פעילות

מתחם אנרג'י הוא חלק מתוכנית הבניין העירונית שמספרה חד/1300.
בניית המתחם החלה בשנת 2015 והשלב הראשון במתחם שהוא המרכז המסחרי "מול החוף וילג'" הסתיים ב-2018.
המתחם כולל מרכז קניות גדול הכולל כשלוש קומות ובעתיד יכלול ארבעה מגדלי משרדים.
בניית מגדלי המשרדים החלה בשנת 2019.

מול החוף וילג'

מול החוף וילג' הוא החלק המסחרי של המתחם וכעת החלק היחיד במתחם שבנייתו הסתיימה.
המרכז המסחרי כולל מעל כ 100 חניות בשתי קומות מסחריות, בריכת גלישה, ומתחם מזון הפתוח עד השעות הקטנות של הלילה. חניון המתחם כולל כ-1600 מקומות חנייה בשלושה מפלסים.
המרכז המסחרי אינו פתוח בשבת ונמתחה ביקורת על כך מטעם הציבור החילוני בעיר.

נגישות

הנגישות למתחם היא ברכב פרטי בלבד פרט לקו אוטובוס פנימי שמספרו 1 הנכנס למתחם 6 פעמים ביום.
בעתיד מתוכנן להיבנות גשר להולכי רגל שיקשר את המתחם אל תחנת הרכבת.
התאוריה המודרנית של תיקי השקעות

התאוריה המודרנית של תיקי השקעות (אנגלית: Modern Portfolio Theory או בקיצור MPT) היא תאוריה מתחום המימון שפותחה על ידי הארי מרקוביץ', המנסה למקסם את תשואת תיק ההשקעות בהינתן רמת הסיכון המקסימלית בתיק או לחלופין, למזער את הסיכון בתיק, בהינתן רמת התשואה המבוקשת, וזאת על ידי בחירה מדוקדקת של היחסים הכמותיים בין נכסים שונים בתיק. 
למרות השימוש הנרחב שנעשה ב-MPT בענף הפיננסי והעובדה כי כמה מיוצריו זכו בפרס נובל לכלכלה, הרי שבשנים האחרונות הנחות היסוד של MPT התערערו באופן נרחב על ידי תחומים כמו כלכלה התנהגותית.
התאוריה טוענת כי בהינתן מידע על התפלגות התשואות של נכסים, ניתן לבנות תיק השקעות "יעיל", שמשמעותו היא  תיק השקעה בעל תשואה מרבית עם סיכון נתון, או לחלופין תיק השקעה בעל תשואה נתונה בסיכון מינימלי.
את רמת הסיכון של תיק ההשקעות ניתן להקטין באמצעות פיזור השקעה בין מספר נכסים שונים. באמצעות פעולה זו השונות של תשואת של נכס ספציפי תתקזז בשונות התשואה של נכס אחר בתיק. ככל שהשונות המשותפת של הנכסים נמוכה יותר, כך האפקט גדול יותר. כך משקיע יכול לקבל תשואה גבוהה יותר בהינתן שונות מוגדרת, ממה שהיה משיג אם היה משקיע בנכס אחד. המידע ההיסטורי על תשואה של ניירות הערך מוגדר כמשתנה מקרי. התוחלת של הפיזור מהווה את ממוצע התשואה, וסטיית התקן מהווה את רמת הסיכון.
נתי מאיר

נתן (נתי) מאיר (נולד ב-23 במאי 1955) הוא פוליטיקאי ואיש עסקים רומני ממוצא ישראלי, היה חבר בפרלמנט הרומני מטעם המפלגה "רומניה הגדולה", בעלת צביון ימני לאומני, אחר כך מטעם רשימה עצמאית.

חייו

מאיר נולד בעפולה, להורים שעלו מרומניה ב-1951. אימו במקור מן העיר טולצ'ה.
מאיר היה מעורב בפלילים בישראל בשנים 1987-1985 וריצה עונש מאסר על מעשי מרמה. 
בשנת 1996 היגר לרומניה וב-1999 קיבל אזרחות רומנית. ברומניה ייסד חברה להשמת עובדים לשוק הישראלי.
בשנת 2002 הפגיש ראש מפלגת רומניה מארה ("רומניה הגדולה") את מאיר עם איש קשר איראני, שהבטיח לספק לו דגימות דם ורוק של רון ארד. המבצע המורכב ארך כחצי שנה, באישור גורמי הביטחון בישראל, אולם התברר שהדגימות שהועברו לא היו מגופו של ארד.
ברומניה הוצב מאיר ב-2004 בראש רשימת מפלגת "רומניה מארה" במחוז טולצ'ה. שבוע לאחר בחירתו ברומניה, בדצמבר 2004, הורשע בבית המשפט בחיפה, במסגרת עסקת טיעון, בעבירות מרמה. נגזרו עליו שלוש שנות מאסר על תנאי וקנס של מיליון שקלים. כמו כן, חויב גם לפצות את קורבנותיו בסך של חצי מיליון שקלים.
בשנת 2005 פרש ממפלגתו וכיהן כציר עצמאי בפרלמנט הרומני. בדצמבר 2006 היה מאיר מעורב ביוזמה להצעת חוק ברומניה לשחרור אסירים שהורשעו בעבירות קלות. הוא נחשד במעשים פליליים ברומניה, מעשים המקושרים לתשלומי עובדים רומנים שנועדו לצאת לעבודה בישראל. בשנת 2008 מסר התפטרותו מהפרלמנט ובמרץ 2010 נידון מאיר לארבע שנות מאסר בגין הונאה והעלמת מס. באפריל 2011 שוחרר מהכלא על תנאי. הרשעה זו אושררה ב-28 בפברואר 2014. כמו כן, הורשע גם בנו ונידון לשנתיים מאסר על תנאי.
מאיר נעצר ברומניה והתנהל נגדו משפט על כך שרימה שמונה אנשים במטבע זר מזויף. במהלך המשפט טען מאיר שהכסף המזויף מקורו במוסד הישראלי ושבמהלך חמשת חודשי מעצרו חלה באפילפסיה ובפרקינסון.
בספטמבר נשפט  בבית הדין של בוקרשט בעבירות הונאה, הורשע ונידון ל-7 שנות מאסר בפועל.
בית הדין לערעורים אישר פסק דין זה והחליט על ריצוי העונש בחפיפה לעונש מאסר קודם נגד מאיר (גם הוא ל-7 שנים). בסך הכל חויב מאיר בתקופת מאסר של שמונה שנים.
במרץ 2016 השתחרר מבית הכלא הרומני והגיע לישראל כתושב חוזר, לדבריו הוא חסר כל ובישראל יש לו חובות גדולים.
רפאל מלדולה (רב בלונדון)

רפאל בן משה חזקיה מלדולה (ה'תקי"ד, 1754 - י"ט בסיוון ה'תקפ"ח, 1 ביוני 1828) היה רבה של קהילת יהודי ספרד ופורטוגל בלונדון, בעל ספר הלכות הנישואים "חופת חתנים".

תולדות חייו

מלדולה היה בן למשפחת מלדולה, משפחת חכמים ששורשיה בטולדו של המאה ה-13. נולד בליבורנו והיה נכדו של הרב רפאל מלדולה מחבר הספר מים רבים. למד הן לימודי קודש והן לימודי חול, את הסמכתו לרב החל כבר בגיל 15 ובשנת 1803 התמנה לרבה הראשי של קהילת ליבורנו. 
ב-1805 עבר ללונדון על מנת לכהן כחכם, ראש קהילת יהודי ספרד ופורטוגל בעיר ורב בית הכנסת בוויס-מרקס. הרב מלדולה היה דמות דומיננטית בחיי הקהילה ומחוצה לה, בנג'מין ד'יזראלי ואביו איזק ד'יזראלי היו בין מכריו. הוא התכתב עם מלומדים יהודים ונוצרים, בהם הארכיבישוף מקנטרברי וראש כנסיית וינדזור והתקבל אצל ג'ורג' השלישי, מלך הממלכה המאוחדת.
מלדולה חיבר ספרים רבים בנושאי הלכה ומוסר, הידוע שבהם הוא "חופת חתנים" (ה'תקנ"ו; 1796), שראה אור במספר מהדורות נוספות לאורך השנים וכן "קרבנן תמים", "דרך אמונה" ומספר קונטרסים, כגון "אין עת לחשות" המשקף פולמוס על דרך הגיית המלה "מצאו" בפסוק "וַיֵּלְכוּ שְׁלֹשֶׁת-יָמִים בַּמִּדְבָּר, וְלֹא-מָצְאוּ מָיִם" שבסוף שירת הים, בתפילה (ספר שמות, פרק ט"ו, פסוק כ"ב).

משפחתו וצאצאיו

מלדולה נשא לאשה את סטלה לבית אבולעפיה, ונולדו להם ארבעה בנים (דוד, אברהם, אלעזר ושמואל) וארבע בנות (ריקה ושלוש בנות נוספות).
בנו הבכור, הרב דוד מלדולה (1797-1853) כיהן כרב בליובורנו ולאחר מות אביו כיהן כאב בית דין הקהילה הספרדית-פורטוגלית של לונדון, על אף שלא נשא בתואר הרשמי של "חכם", היה ראש הקהילה בפועל ממות אביו ועד מותו. ב-1841 היה מבין מייסדי העיתון ג'ואיש כרוניקל וחיבר מספר חיבורים עבריים, הן הלכתיים והן ספרותיים באופיים (בהן "קיצור ציצת נובל צבי"), כולל מספר שירים.
בתו הבכורה, ריקה (1799-1819) נישאה לדוד אהרון דה סולה, שליח ציבור בבית הכנסת בוויס-מרקס. בנם אברהם דה סולה היה פרופסור לשפות שמיות באוניברסיטת מקגיל שבמונטריאול, קנדה וכיהן כרבה הספרדי הראשי של העיר. נכדיהם היו לרבנים בברמינגהאם, ניו יורק ולונדון.
נכדו, בנו של בנו הצעיר שמואל, רפאל מלדולה היה כימאי ואחד מהתומכים הראשונים בדרוויניזם.
אמצעים לפיזור הפגנות

אמצעים לפיזור הפגנות (בישראל הם נקראים בראשי תיבות אלפ"ה) הם שורה של אמצעים שנחשבים לבלתי קטלניים או פחות קטלניים (נשק אל-הרג) המיועדים לפיזור הפגנות, הפרות סדר אלימות ומהומות, ללא גרימת אבדות והרוגים בקרב המפגינים או המתפרעים. עם זאת, שימוש בנשק שנחשב ל"אל-הרג", כגון קליעים מצופי גומי או כדורי ספוג, כבר גרם למותם של מפגינים.
מוסדות מאר אליאס

מוסדות מאר אליאס הם קבוצת מוסדות חינוך באעבלין, כפר ערבי בצפון ישראל ליד מצפה אביב ושפרעם. המוסדות, הכוללים גן ילדים, בית ספר יסודי, חטיבת ביניים, בית ספר תיכון ומכללת הנדסאים, נוסדו על ידי הארכיבישוף האב ד"ר אליאס שקור, המכהן כנשיא מוסדות מאר אליאס. החל משנת 2003 פועלת במסגרת המוסדות גם מכללה אקדמית.
תלמידי המוסדות הם ערבים ישראלים בני כל הדתות, ברובם מהגליל, ובחלקם גם מהמרכז והדרום.

המוסדות

המוסד הראשון שהוקם היה גן הילדים. אחריו הוקם התיכון בתחילת שנות השמונים, בהמשך המכללה, בית הספר היסודי והעל יסודי ולבסוף האוניברסיטה קיבלה הכרה ב-2003.

תיכון מאר אליאס

בתיכון מאר אליאס כ-1200 תלמידים מכל הגליל. תלמידי התיכון משתתפים בפרויקטים המקדמים דו-קיום בין ערבים ליהודים בישראל, וכן בין בני לאומים שונים ברחבי העולם.
התלמידים מתבקשים לבחור בתחילת כיתה י' התמחות באחד מהתחומים הנלמדים בתיכון. רשימת ההתמחויות המוצעות להם כוללת פיזיקה, ביוטכנולוגיה, אלקטרוניקה, מחשבים, כימיה, ביולוגיה, ספורט, איכות הסביבה, פסיכולוגיה ועוד.

גן ילדים מרים בוארדי

גן הילדים נפתח בשנת 1968, והיה הראשון בכפר. הוא התחיל בחדר שינה ומשרד של הכומר אליאס שקור בזמנו, בזמן שהכומר ישן בחיפושית הצהובה. בשנת 1978 נבנה בניין בין 3 קומות לאכלס את גן הילדים הגדל. היום יש בו כ-200 ילדים בין הגילים שלוש לחמש.

בית ספר יסודי מרים בוארדי

הילדים המסיימים את גן הילדים יכולים להמשיך ישירות לבית ספר היסודי, שבו לומדים כיום כ-400 תלמידים. בית הספר קיבל הכרה ממשלתית שנתיים לאחר תחילת פעולתו. בניין בית הספר היסודי והעל יסודי נבנה ליד התיכון.

חטיבת ביניים של מרים בוארדי

בחטיבת הביניים לומדים כ-300 תלמידים, שחלקם הם מחוץ לכפר אעבלין.

מכללת מאר אליאס להנדסאים

מטרת המכללה למלא את הפער הנוצר אחרי סיום התיכון לבין השתלבות בעבודה בחיים המעשיים. המכללה מעודדת את הסטודנטים להמשיך את לימודיהם האקדמיים באוניברסיטאות, וכוללת תחומים כגון מסחר, טכנולוגיה ושרות. במכללה לומדים כ-400 סטודנטים, והיא זכתה במספר תעודות הצטינות.

קמפוס מאר אליאס

קמפוס מאר אליאס הוא שלוחה של אוניברסיטת אינדיאנפוליס בארצות הברית, וכיום לומדים בה 200 סטודנטים.
צ'ארלס וילסון (פיזיקאי)

חייו

וילסון נולד בקהילת גלנקורס שבמידלות'יאן לג'ון וילסון שעבד כחוואי ולאנני קלארק הרפר. המשפחה עברה למנצ'סטר לאחר מותו של האב ב-1873. וילסון למד ביולוגיה באוניברסיטת מנצ'סטר ושאף להיות רופא. לאחר שסיים את התואר שם, למד בסידני סאסקס קולג' בקיימברידג', שם התעניין בפיזיקה ובכימיה. 
לאחר לימודיו בסידני סאסקס החל וילסון להתעניין במטאורולוגיה, וב-1893 החל ללמוד על עננים ותכונותיהם. הוא עבד במשך תקופה במצפה הכוכבים שבבן נוויס, שם ערך תצפיות על היווצרות עננים. וילסון ניסה לשחזר את היווצרות העננים בקנה מידה קטן יותר במעבדה בקיימברידג', על ידי פיזור אוויר לח במכל אטום. לאחר מכן התנסה ביצירת עקבות עננים בתא שנגרמו על ידי יונים וקרינה. על המצאת תא הערפל זכה בפרס נובל לפיזיקה בשנת 1927. 
וילסון נישא ב-1908 לג'סי פרסר, בתו של כומר מגלאזגו, ולזוג נולדו ארבעה ילדים. הוא נפטר ביישוב הסמוך לאדינבורו, מוקף במשפחתו.
שירות האבטחה הפדרלי של רוסיה

תולדות אבטחת אישים ברוסיה

ב-1555 גויסו חיילים לשמור על ארמון הצאר וזהו האזכור הראשון ברוסיה לקבוצת אנשים שהתאספו למען מטרת אבטחה על אישים בכירים ברוסיה.
ארגון אבטחת אישים במתכונתו המודרנית הוקם לראשונה ב-18 במאי 1811 בתור חיל הפרשים של הוד מעלתו הקיסר. ב-3 בספטמבר 1881 הוקם ארגון בשם אבטחת הוד מעלתו הקיסר שהוקם בעקבות רצח הקיסר אלכסנדר השני במרץ אותה שנה.
הארגון התקיים עד מרץ 1917 וכלל משמר נחתים, חיל פרשים, פיקוד משטרת הארמון, פיקוח הרכבות, גדוד הרכבות הראשון, ומשמר הארמון.
ב-1917 הוקמה המחלקה המבצעית בצ'ה-קה שעסקה באבטחה והמשיכה להתקיים כמחלקה מבצעית בגפא"ו ובנקוו"ד, בתקופת שלטונו של סטלין המחלקה פוצלה למחלקה 1 - שהייתה אחראית לאבטחת סטלין בלבד ומחלקה 2 - שהופקדה על שאר בכירי המפלגה.
ב-18 במרץ 1954 משימת אבטחת אישים הוטלה על המינהל התשיעי הראשון - מינהל 9 בקג"ב. ב-1990 היא הפכה לשירות האבטחה של נשיא ברית המועצות וב-1991 ארגוני האבטחה אוחדו תחת מינהל האבטחה הראשי של הפדרציה הרוסית.
ב-1993 הוקם שירות הביטחון הנשיאותי של רוסיה שהופקד על אבטחת הנשיא בלבד כשבראשו הועמד אלכסנדר קרז'אקוב. ביולי 1996 מונה יורי קראפיבין לראש שירות הביטחון הנשיאותי ותחת ניהולו אוחד הארגון לתוך שירות האבטחה הפדרלי, שנוסד ב-27 במאי 1996 וכלל בתוכו גם את שירות הביטחון הנשיאותי, משמר הקרמלין ויחידות נוספות.
בשנת 2004 הורחבו סמכויות הארגון וכללו גם תפקידי אבטחת תשתיות לאומיות ותקשורת ממשלתית. בשנת 2018 נוספו לו גם תפקידי מאבק במתקפות האקרים על תשתיות ממשלתיות
חשחוש

חִשְׁחוּשׁ (באנגלית: Stimming) הוא שם כולל שניתן למגוון פעולות חזרתיות, ושכיחותו גבוהה בקרב אוטיסטים ובקרב אנשים המאובחנים עם הפרעת בעיבוד התחושתי. החשחוש עשוי לבוא לידי ביטוי בתנועות גופניות, בהשמעת צלילים, בשימוש במילים או בהזזת חפצים באופן חזרתי. שימוש בחשחוש נחשב לתגובה אופיינית בעקבות גירוי יתר של החושים, והוא משמש להרגעה עצמית ולחסימת גירויים סביבתיים שקיימת רגישות מוגברת אליהם. קיימת תאוריה שלפיה חשחוש הוא משמש להקלה על חרדה ועל רגשות מציפים אחרים.
חשחוש קיים במגוון צורות, ויכול לבוא לידי ביטוי תוך גירוי עצמי של כל אחד מהחושים - מישוש, ראייה (סטימינג ויזואלי), שמיעה, חוש הריח והמערכת הוסטיבולרית. בין הסוגים הנפוצים של חשחוש ניתן למצוא נפנופי ידיים, נדנוד של הרגליים ושל הגוף, מצמוץ אינטנסיבי, דפיקות של הראש, חזרה על קולות, על רעשים או על מילים, משחק באצבעות הידיים ושימוש בחפצים מסתובבים או בחפצים שמספקים גירוי והסחת דעת מהסביבה.
כמעט כל האוטיסטים משתמשים בחשחוש, אך שימוש בחשחוש לא בהכרח מעיד על כך שבן אדם שייך לספקטרום האוטיסטי. סטימינג קיים גם אצל אנשים שאינם אוטיסטים, וההבדל המרכזי בין חשחוש אוטיסטי לבין חשחוש אצל אנשים שאינם אוטיסטים מתבטא בעיקר בסוג הגירוי ובכמות. במדריך האבחוני והסטטיסטי להפרעות נפשיות, שפורסם על ידי האגודה האמריקנית לפסיכיאטריה, התנהגות החשחוש מתוארת כ"אוסף של גינונים מוטוריים סטראוטיפים חזרתיים" ומפורטת כאחד התסמנים של שייכות לספקטרום האוטיסטי. גישות שונות גורסות כי הסטימינג מערב גירויים חושיים ומוטוריים כאחד, ותחושת אי נוחות שנגרמת ערב גירוי כזה עשויה לגרום לשימוש בחשחוש. הסטימינג נותן לאדם תחושת שליטה על גופו, והרגשה שהוא מצליח לווסת את הגירויים הלא נעימים מהסביבה.
מכיוון ששימוש בחשחוש לא מקובל במיוחד בחברה, לפעמים נעשים ניסיונות לגרום לאוטיסטים להפחית את השימוש בו באמצעות טיפולים רגשיים שונים. רוב האנשים בקהילה האוטיסטית מתנגדים לניסיונות להפחית או לבטל את השימוש בסטימינג, מכיוון שהוא כלי חשוב לוויסות עצמי. בנוסף, נטען כי ניסיונות למנוע מאנשים לחשחש עלולים להזיק להם בטווח הארוך.
על אף העובדה ששימוש בחשחוש עשוי להקל מאוד בזמן הצפה חושית, לעיתים הוא יכול להוביל לפגיעה עצמית. למשל כאשר הפרט משתמש בסטימינג שכולל הטחת הראש בחפצים, נשיכות של הידיים, שפשוף עצמי מוגזם, תלישת שיער ושריטות. על אף הקושי להפסיק לחלוטין את השימוש בחשחוש, ישנן דרכים רבות לצמצם את השימוש בו וליצור הרגלי סטימינג בטוחים יותר לאדם. כאשר אדם נמצא בסביבה בטוחה ומרגיעה מבחינה חושית שהוא מרגיש בה בנוח, השימוש בסטימינג בדרך כלל פוחת. בנוסף, הפחתה בגירויים שגורמים לאדם להילחץ או להיכנס להתקף חרדה עשויים גם הם לגרום לצמצום השימוש בסטימינג. אחת הדרכים לעשות זאת היא הקפדה על לוח זמנים קבוע וידוע מראש, שמפחיתה את מספר הגירויים שאיתם האדם צריך להתמודד, ובכך גורמת לו להרגיש שהוא נמצא בסביבה בטוחה יותר. שימוש באמצעים כמו חידות ובצעצועים מפיגי מתח עשוי גם הוא לתרום להרגלי חשחוש בטוחים.
סמל סן פרנסיסקו

סמל העיר סן פרנסיסקו, כמו גם דגל העיר, מסמן את בנייתה של העיר לאחר הרס רב שנגרם לעיר סן פרנסיסקו על ידי איתני הטבע - שרפות ורעידות אדמה.
הסמל של העיר נבחר בשנות ה-50 של המאה ה-19 לאחר מספר רעידות אדמה שפקדו את העיר.
בסמל נראים שני פועלים - בצד אחד כורה, ובצד האחר מלח המחזיק בידו סקסטנט.
מאחריהם ניצב עוף החול, המסמל את העיר ומופיע אף בדגל העיר. העיר הרגישה הזדהות עם ציפור אגדית זו הנשרפת עד אפר ונולדת מחדש מן האפר, בעיקר לאחר רעידת האדמה של 1906 והשריפה הגדולה שפרצה בעקבותה. הסמל התייחס למספר שרפות בשנות ה-50 של המאה ה-19, אך קיבל רלוונטיות עוד יותר לאחר השרפה הגדולה.
מאחורי הפועלים ניתן לראות בסמל את מפרץ סן פרנסיסקו ובו מספר ספינות סוחר.
ביאטריקס פוטר

חייה

ביאטריקס פוטר נולדה למשפחה מהמעמד הגבוה באנגלייה וחונכה על ידי מורה פרטית ללא מגע עם ילדים אחרים. היו לה מספר חיות מחמד והיא חבבה את הטבע. בתחילת המאה ה-20 היא פרסמה סדרה של ספרי ילדים על חיות. היא התארסה בחשאי עם המו"ל שלה, נורמן וורן, אולם זה נפטר עוד לפני שהספיקו להתחתן.
הצלחת סדרת הספרים לילדים הקנתה לה ממון. לאחר פטירתו של וורן, הודות להכנסות אלה, רכשה לעצמה אחוזה באזור האגמים של קאמבריה ועברה להשתקע שם. היא גידלה כבשים, המשיכה לכתוב ספרים ומספר שנים אחר-כך, ב-1913, נישאה לעורך דין תושב האזור. עם מותה היא הורישה את האחוזה שלה לקרן לשימור האזור, כדי להגן עליו מפני פיתוח נדל"ני.
ב-1936, שנה לפני הקרנתו לראשונה של "שלגיה ושבעת הגמדים", סרט ההנפשה הראשון שלו באורך מלא, ביקש וולט דיסני לקבל את הזכויות להפקת סרט המגולל את סיפורו של פיטר הארנב. הוא לא קיבל את הסכמתה של ביאטריקס פוטר לכך.
בשנת 2006 יצא לאקרנים הסרט "מיס פוטר", ביוגרפיה בכיכובה של רנה זלווגר.
בשנת 2012 הופיעה לראשונה סדרת הטלוויזיה המצוירת הרפתקאות פיטר הארנב, בערוץ ניקלודיאון. בישראל הסדרה משודרת בערוץ הופ החל משנת 2014.
בפברואר 2018 יצא לאקרנים סרט קולנוע המבוסס על ספרי פיטר הארנב, שהופק על ידי אולפני קולומביה. הסרט שילב אנימציה עם שחקנים, ואת קולו של פיטר הארנב דיבב ג'יימס קורדון. את האנימציה יצרה חברת Animal Logic האוסטרלית.

עבודה מדעית

פוטר חונכה בביתה והתעניינה בכל תחומי המדע, מלבד אסטרונומיה. לבה היה נתון במיוחד לבוטניקה. בעשור האחרון של המאה ה-19 התרכזה במיקולוגיה (חקר הפטריות). היא החלה בציור פטריות עקב יופיין, אך אחרי פגישתה עם המיקולוג צ'ארלס מקינטוש, גברה התעניינותה בדרך התרבותן של הפטריות והיא ביצעה איורים מיקרוסקופיים רבים של נבגים. היא פיתחה תאוריה בדבר נביטת נבגים, אך זכתה בעיקר להתעלמות, עקב מינה וגילה הצעיר.
לוקסמבורג במשחקים האולימפיים לנוער

משחקי הקיץ

המשלחת הראשונה של לוקסמבורג למשחקים האולימפיים לנוער הייתה לאולימפיאדת הנוער סינגפור. המשלחת כללה חמישה ספורטאים שהתחרו בשני ענפי ספורט.
ספורטאי המשלחת העפילו בענף השחייה לגמר במשחה 50 מטר בסגנון שחיית גב לנערות וסיימו במקום השישי. בענף האתלטיקה המשלחת לא הצליחה להעפיל לגמרים. המשלחת לאולימפיאדת הנוער נאנג'ינג מנתה ארבעה ספורטאים שהתחרתו בשלושה ענפים. ספורטאי המשלחת הגיעו להישגים בענפים האתלטיקה עם העפלה לגמר בקפיצה לגובה בה היא דורגה במקום החמישי ובשחייה עם העפלה לגמר ודירוג במקום הרביעי במשחה 50 מטר בסגנון שחייה חופשית לנערות, במקום השישי במשחה 100 מטר בסגנון שחייה חופשית לנערות ובמקום התשיעי במשחה 800 מטר בסגנון שחייה חופשית לנערות. בענף הג'ודו ספורטאי המשלחת לא הגיעו להישגים משמעותיים.

משחקי החורף

לוקסמבורג השתתפה לראשונה במשחקי החורף האולימפיים לנוער באולימפיאדת הנוער אינסברוק ושלחה משלחת המונה ספורטאית יחידה שהתחרתה בענף הסקי אלפיני ודורגה לא במקומות גבוהים אך גם לא במקומות האחרונים. המשלחת לאולימפיאדת הנוער לילהאמר כללה ספורטאי יחיד שהתחרה בענף הסקי אלפיני ודורג לא במקומות גבוהים אך גם לא במקומות האחרונים.
Cola (שיר)

רקע וכתיבה

השיר נכתב על ידי לנה דל ריי, ביחד עם ריק נואלס, הולחן על ידה והופק על ידי נואלס וקיי די. למרות שלא יצא כסינגל, הצליח השיר להיכנס אל המצעדים שבארצות הברית, צרפת, אירלנד, ובריטניה.
האודיו של השיר הצליח לצבור קרוב ל-9 מיליון צפיות ביוטיוב.